b'\n_START_ARTICLE_\nUPM\n_START_SECTION_\nEnnen UPM:n aikaa\n_START_PARAGRAPH_\nUPM:n edelt\xc3\xa4j\xc3\xa4yhti\xc3\xb6ill\xc3\xa4 on pitk\xc3\xa4t perinteet. UPM:\xc3\xa4\xc3\xa4n yhdistettyjen yhti\xc3\xb6iden ensimm\xc3\xa4iset puuhiomot, paperitehtaat ja sahalaitokset aloittivat toimintansa 1870-luvulla. Sellunvalmistus alkoi 1880-luvulla ja paperinjalostus aloitettiin 1920-luvulla. Vanerin valmistus alkoi 1930-luvulla. UPM:n edelt\xc3\xa4j\xc3\xa4yhti\xc3\xb6ihin ovat aikanaan sulautuneet monet suomalaiset mets\xc3\xa4teollisuusyritykset kuten Walkiakoski, J\xc3\xa4ms\xc3\xa4nkoski, Kaukas, Halla, Kajaani, Toppila, Kymmene, Kuusankoski, Kymi, Voikkaa, Wilh. Schauman, W. Rosenlew ja Raf. Haarla. _NEWLINE_UPM:n ulkomaisista tehtaista vanhin oli Koillis-Ranskassa sijaitseva hienopaperitehdas Papeteries de Docelles, joka aloitti toimintansa perinteisen\xc3\xa4 k\xc3\xa4sipaperimyllyn\xc3\xa4 jo 1400-luvun lopulla. Ensimm\xc3\xa4inen paperikone tehtaalle tuli 1830-luvulla. UPM Docellesin paperitehtaan toiminta p\xc3\xa4\xc3\xa4ttyi tammikuussa 2014.\n_START_SECTION_\nUPM-Kymmene Oyj (1996-)\n_START_PARAGRAPH_\nNykyinen UPM aloitti toimintansa toukokuussa 1996, kun Repola, Kymmene, Yhtyneet Paperitehtaat (engl. United Paper Mills, UPM), Kymin Paperiteollisuus, Kaukas ja Wisaforest yhdistyiv\xc3\xa4t UPM-Kymmene Oyj -nimiseksi yhti\xc3\xb6ksi. Yhti\xc3\xb6n nimen\xc3\xa4 k\xc3\xa4ytet\xc3\xa4\xc3\xa4n yleisesti lyhennett\xc3\xa4 UPM._NEWLINE_UPM:n liikemerkki on Hugo Simbergin vuonna 1899 silloiselle Kymmene Aktiebolagille suunnittelema aarnikotka. Todenn\xc3\xa4k\xc3\xb6inen selitys taruolennon valintaan on ilmeisesti ollut aarnikotkan vertauskuvallisuus: griippi\xc3\xa4 pidet\xc3\xa4\xc3\xa4n vartijael\xc3\xa4imen\xc3\xa4, joka vartioi kulta-aarteita. Pohjoisen oloihin siirrettyn\xc3\xa4 se vartioi mets\xc3\xa4n vihre\xc3\xa4\xc3\xa4 kultaa. Liikemerkki on vanhin Suomessa k\xc3\xa4yt\xc3\xb6ss\xc3\xa4 olevista yritystunnuksista._NEWLINE_UPM:n Voikkaan paperitehdas suljettiin vuonna 2006 ja Kajaanin paperitehdas suljettiin vuonna 2008. Nyky\xc3\xa4\xc3\xa4n entisell\xc3\xa4 Kajaanin tehdasalueella toimii yritysalue nimelt\xc3\xa4 Renforsin Ranta. My\xc3\xb6s Voikkaan entisiss\xc3\xa4 tehdastilossa toimii yritysalue._NEWLINE_Vuonna 2011 UPM osti Myllykoski Oyj:n ja Rhein Papier GmbH:n._NEWLINE_Kes\xc3\xa4kuussa 2014 uutisoitiin, ett\xc3\xa4 UPM alkaa myyd\xc3\xa4 Lappeenrannan biojalostamossa tuotettavaa uusiutuvaa dieseli\xc3\xa4, UPM BioVernoa, North European Oil Traden kautta mm. St1- ja Shell-huoltamoille. Bio\xc2\xaddie\xc2\xadsel\xc2\xadlai\xc2\xadtos aloitti toimintansa tammikuussa 2015. Lai\xc2\xadtos tuot\xc2\xadtaa vuo\xc2\xaddes\xc2\xadsa 100 000 ton\xc2\xadnia uu\xc2\xadsiu\xc2\xadtu\xc2\xadvaa polt\xc2\xadtoai\xc2\xadnet\xc2\xadta.\n_START_SECTION_\nMuuta\n_START_PARAGRAPH_\nUPM omistaa ja yll\xc3\xa4pit\xc3\xa4\xc3\xa4 Verlan historiallista puuhiomoa ja pahvitehdasta Kouvolan Jaalassa. Verla on toiminut vuodesta 1972 l\xc3\xa4htien museona ja kuulunut Unescon Maailmanperint\xc3\xb6luetteloon vuodesta 1996.\n_START_SECTION_\nUPM Biorefining\n_START_PARAGRAPH_\nUPM Biorefining muodostuu sellu-, saha- ja biopolttoaineliiketoiminnoista sek\xc3\xa4 puuviljelm\xc3\xa4toiminnoista. UPM:ll\xc3\xa4 on nelj\xc3\xa4 sellutehdasta \xe2\x80\x93 kolme Suomessa ja yksi Uruguayssa \xe2\x80\x93 sek\xc3\xa4 nelj\xc3\xa4 sahaa Suomessa.  Biodieseli\xc3\xa4 valmistava biojalostamo k\xc3\xa4ynnisti kaupallisen tuotannon tammikuussa 2015 Lappeenrannassa. Suomen sellutehtaat tuottavat vuosittain 3,6 miljoonaa tonnia sellua. UPM Biorefiningin osuus UPM:n liikevoitosta vuonna 2017 oli 45\xc2\xa0%, vuonna 2018 56 prosenttia.\n_START_SECTION_\nUPM Energy\n_START_PARAGRAPH_\nUPM:n energialiiketoiminta-alue tuottaa Suomessa s\xc3\xa4hk\xc3\xb6\xc3\xa4 vesi-, ydin- ja lauhdevoimalla. UPM on Suomen toiseksi suurin ydinvoiman omistaja 581 megawatilla. Rakenteilla olevasta Olkiluoto 3:sta yhti\xc3\xb6 tulee saamaan noin 500 megawattia. UPM on 44,3\xc2\xa0%:n osuudella mukana osakkuusyhti\xc3\xb6 Pohjolan Voima Oy:ssa (PVO) , jonka vuotuinen s\xc3\xa4hk\xc3\xb6ntuotanto on noin 15 TWh. UPM omistaa Suomessa yhdeks\xc3\xa4n vesivoimalaitosta. UPM Energyn osuus yhti\xc3\xb6n liikevoitosta vuonna 2017 oli 7\xc2\xa0%,  vuonna 2018 8 prosenttia.\n_START_SECTION_\nUPM Raflatac\n_START_PARAGRAPH_\nUPM Raflatac valmistaa tarralaminaatteja tuote- ja informaatioetiket\xc3\xb6intiin. Tarralaminaatteja k\xc3\xa4ytet\xc3\xa4\xc3\xa4n hinta- ja tuotetarroissa, esimerkiksi elintarvike-, hygienia- ja l\xc3\xa4\xc3\xa4keteollisuudessa. Yhti\xc3\xb6ll\xc3\xa4 on 11 tarralaminaattitehdasta sek\xc3\xa4 25 leikkuu- ja jakeluterminaalia viidell\xc3\xa4 mantereella, Raflatacin osuus yhti\xc3\xb6n vuoden 2017 liikevoitosta oli 10\xc2\xa0%. vuonna 2018 8 prosenttia.\n_START_SECTION_\nUPM Specialty Papers ja UPM Communication Papers\n_START_PARAGRAPH_\nUPM:ll\xc3\xa4 on 20 paperitehdasta Suomessa, Saksassa, Isossa-Britanniassa, Ranskassa, It\xc3\xa4vallassa, Kiinassa ja Yhdysvalloissa. Monet tehtaista toimivat paperinvalmistuksen ohella kierr\xc3\xa4tyskeskuksina ja bioenergian tuottajina. Vuonna 2016 UPM:n paperiliiketoiminta ty\xc3\xb6llisti reilut 10 600 henkil\xc3\xb6\xc3\xa4. Paperintuotanto on UPM:n liiketoiminta-alueista suurin liikevaihdolla mitaten,  vuonna 2018 52 prosenttia.\n_START_SECTION_\nUPM Plywood\n_START_PARAGRAPH_\nUPM on Euroopan suurin vanerinvalmistaja. UPM Plywood Oyll\xc3\xa4 on vaneritehtaat Savonlinnassa, Joensuussa, Ristiinassa, Jyv\xc3\xa4skyl\xc3\xa4ss\xc3\xa4, Otep\xc3\xa4\xc3\xa4ss\xc3\xa4 Virossa, Chudovossa Ven\xc3\xa4j\xc3\xa4ll\xc3\xa4, sek\xc3\xa4 Kalson viilutehdas Kouvolan Vuohij\xc3\xa4rvell\xc3\xa4. Plywoodin osuus liikevoitosta vuonna 2018 oli 3\xc2\xa0%\n_START_SECTION_\nMuu toiminta\n_START_PARAGRAPH_\nPuunhankinta ja mets\xc3\xa4talous vastaa puunhankinnasta yhti\xc3\xb6n liiketoiminnoille sek\xc3\xa4 hallinnoi UPM:n omia metsi\xc3\xa4. UPM omistaa noin 640 000 hehtaaria mets\xc3\xa4maata Suomessa ja 75 000 hehtaaria Yhdysvalloissa. Lis\xc3\xa4ksi UPM:ll\xc3\xa4 on Uruguayssa 254 000 hehtaaria puuviljelmi\xc3\xa4. Yhti\xc3\xb6n kaikki mets\xc3\xa4t on sertifioitu. _NEWLINE_UPM:n tehtaiden tarvitsemasta puum\xc3\xa4\xc3\xa4r\xc3\xa4st\xc3\xa4 suuri osa hankitaan kotimaan yksityismetsist\xc3\xa4. UPM Mets\xc3\xa4n puun ja biomassan hankintaorganisaatio hankkii mets\xc3\xa4energiapuu mukaan lukien kaikkia puutavaralajeja, joista valmistaan muun muassa sellua, paperia, vaneria, sahatuotteita tai energiaa. Suurin osa t\xc3\xa4st\xc3\xa4 raaka-aineesta k\xc3\xa4ytet\xc3\xa4\xc3\xa4n UPM:n omilla tehtailla ja voimalaitoksilla. UPM:n Puunhankinta ja mets\xc3\xa4talous -organisaatio vastaa yhti\xc3\xb6n omien metsien hy\xc3\xb6dynt\xc3\xa4misest\xc3\xa4 ja mets\xc3\xa4nomistajille tarjottavista mets\xc3\xa4palveluista mets\xc3\xa4nhoitot\xc3\xb6ist\xc3\xa4 mets\xc3\xa4omaisuudenhallintapalveluihin. UPM on Suomen suurin yksityinen maanomistaja._NEWLINE_Muuhun toimintaan kuuluvat my\xc3\xb6s puupohjaisia kemikaaleja tuottava UPM Biochemicals, komposiittiyksikk\xc3\xb6 UPM Biocomposites sek\xc3\xa4 biokemikaaleja tutkiva UPM Biomedicals -liiketoimintayksikk\xc3\xb6. UPM Biochemicalsin uusiutuvat ja biopohjaiset glygoli ja ligniini korvaavat fossiilisia vastineita erilaisissa teollisissa ja kuluttajatuotteissa. UPM Biocompositesin tuotteisiin kuuluvat ProFi-komposiittiterassi sek\xc3\xa4 esimerkiksi 3D-tulostukseen soveltuva Formi-granulaatti. UPM Biomedicals on kaupallistanut GrowDex nanoselluloosahydrogeelin, joka soveltuu 3D-solukasvatukseen, sek\xc3\xa4 koivun nanoselluloosaan pohjautuvan FibDex-haavasidoksen.\n_START_SECTION_\nBiopolttoaineet\n_START_PARAGRAPH_\nUPM kehitt\xc3\xa4\xc3\xa4 puupohjaisia biopolttoaineita. Tuotteet valmistetaan ruoaksi soveltumattomista raaka-aineista. UPM:n biopolttoaineet ylitt\xc3\xa4v\xc3\xa4t sek\xc3\xa4 EU:n ett\xc3\xa4 Suomen biopolttoaineiden kest\xc3\xa4vyydelle asettamat nykyiset ja edelleen tiukentuvat vaatimukset. Yksi pitk\xc3\xa4n aikav\xc3\xa4lin tavoitteista on laajentaa biopolttoaineen tuotantoa uusilla prosesseilla ja raaka-aineilla, kuten pyrolyysi\xc3\xb6ljyll\xc3\xa4 ja kiinte\xc3\xa4ll\xc3\xa4 biomassalla.\n_START_SECTION_\nBiojalostamo\n_START_PARAGRAPH_\nUPM on rakentanut puupohjaista uusiutuvaa dieseli\xc3\xa4 valmistavan biojalostamon Lappeenrantaan, Kaukaan tehdasalueelle. UPM Lappeenrannan biojalostamo tuottaa vuosittain noin 100\xc2\xa0000 tonnia pitk\xc3\xa4lle jalostettua uusiutuvaa dieseli\xc3\xa4 liikennek\xc3\xa4ytt\xc3\xb6\xc3\xb6n. P\xc3\xa4\xc3\xa4raaka-aineena on raakam\xc3\xa4nty\xc3\xb6ljy, jota syntyy selluntuotannon t\xc3\xa4hteen\xc3\xa4. _NEWLINE_Rakentaminen UPM Kaukaan tehdasalueelle alkoi kes\xc3\xa4ll\xc3\xa4 2012 ja jalostamo valmistui kes\xc3\xa4ll\xc3\xa4 2014. UPM investoi biojalostamoon kaikkiaan noin 150 miljoonaa euroa. Biojalostamon rakentaminen ty\xc3\xb6llisti l\xc3\xa4hes 200 henkil\xc3\xb6\xc3\xa4 noin kahden vuoden ajan. Valmis laitos ty\xc3\xb6llist\xc3\xa4\xc3\xa4 suoraan l\xc3\xa4hes 50 henkil\xc3\xb6\xc3\xa4 ja v\xc3\xa4lillisesti noin 150 henkil\xc3\xb6\xc3\xa4._NEWLINE_UPM suunnittelee toisen biojalostamon rakentamista Kotkan Mussaloon. Kehitysty\xc3\xb6 jatkuu vuodelle 2020.\n_START_SECTION_\nBiodiesel\n_START_PARAGRAPH_\nUPM on kehitt\xc3\xa4nyt yhteisty\xc3\xb6ss\xc3\xa4 Andritz/Carbonan kanssa energiapuusta tuotetun biopolttoaineen valmistuksessa tarvittavaa kaasutusteknologiaa. UPM:n kehittyneen biodieselin tuotantokonsepti perustuu ruoaksi kelpaamattomiin raaka-aineisiin, energiapuuhun ja 85\xc2\xa0% v\xc3\xa4henem\xc3\xa4\xc3\xa4n kasvihuonekaasup\xc3\xa4\xc3\xa4st\xc3\xb6iss\xc3\xa4. UPM:n biodiesel soveltuu hyvin nykyiseen autokantaan ja polttoaineiden jakeluverkostoon.\n_START_SECTION_\nWorld Design Capital Helsinki 2012\n_START_PARAGRAPH_\nUPM oli mukana Helsingin designp\xc3\xa4\xc3\xa4kaupunkivuodessa. World Design Capital Helsinki 2012 -vuoden keskeisen\xc3\xa4 kohtaamispaikkana toimi Helsingin keskustaan rakennettu paviljonki, joka oli rakennettu UPM:n uusiutuvista ja kierr\xc3\xa4tett\xc3\xa4vist\xc3\xa4 puutuotteista. Paviljonki toteutettiin yhteisty\xc3\xb6ss\xc3\xa4 Aalto-yliopiston, Designmuseon ja Suomen arkkitehtuurimuseon kanssa.\n_START_SECTION_\nOsakkeet\n_START_PARAGRAPH_\nUPM:n osake noteerataan Helsingin p\xc3\xb6rssiss\xc3\xa4. Yhdysvalloissa kauppaa k\xc3\xa4yd\xc3\xa4\xc3\xa4n UPM:n osaketalletustodistuksilla OTC-markkinoilla.'